stanford-oval/wikipedia huggingface dataset:
อัลกออิดะฮ์
ประวัติ > วินาศกรรม 11 กันยายน และปฏิกิริยาของสหรัฐ

บทความหลัก: วินาศกรรม 11 กันยายน พ.ศ. 2544
การก่อวินาศกรรม 11 กันยายน ทำให้สหรัฐและเนโทออกมาต่อต้านอัลกออิดะฮ์ และฟัตวาห์ พ.ศ. 2541 การโจมตีครั้งนี้ถือเป็นวินาศภัยครั้งใหญ่ในประวัติศาสตร์สหรัฐอเมริกา มีผู้เสียชีวิตเกือบ 3,000 คน รวมทั้งความเสียหายจากการพังทลายของตึกเวิลด์เทรดเซ็นเตอร์และตึกเพนตากอนถูกทำลายลงไปบางส่วน หลังจากนั้น สหรัฐได้มีปฏิบัติการทางทหารโต้ตอบเรียกร้องให้ มุลลาห์ โอมาร์ ผู้นำตอลิบานส่งตัวบิน ลาดินมาให้ แต่ตอลิบานเลือกที่จะส่งตัวบิน ลาดินให้ประเทศที่เป็นกลาง สหรัฐจึงส่งกองทัพอากาศทิ้งระเบิดทำลายที่มั่นที่เชื่อว่าเป็นแหล่งกบดานของอัลกออิดะฮ์ และส่งปฏิบัติการทางทหารภาคพื้นดินร่วมกับพันธมิตรฝ่ายเหนือเพื่อล้มล้างรัฐบาลตอลิบาน
หลังจากถูกกวาดล้าง กลุ่มอัลกออิดะฮ์พยายามรวมตัวอีกครั้งในเขต Gardez แต่ยังคงถูกโจมตีจากฝ่ายสหรัฐ ในช่วงต้นปี พ.ศ. 2545 กองทัพอัลกออิดะฮ์ถูกทำลายจนลดประสิทธิภาพลงมาก ซึ่งเป็นความสำเร็จในขั้นต้นของการรุกรานอัฟกานิสถาน อย่างไรก็ตาม ตอลิบานยังมีอิทธิพลอยู่ในอัฟกานิสถาน และผู้นำคนสำคัญของอัลกออิดะฮ์ยังไม่ถูกจับ ใน พ.ศ. 2547 สหรัฐกล่าวอ้างว่าจับตัวผู้นำของอัลกออิดะฮ์ได้ 2 – 3 คน แต่อัลกออิดะฮ์ก็ยังดำเนินกิจกรรมต่อไปได้
ประวัติ > กิจกรรมในอิรัก

บิน ลาดิน เริ่มให้ความสนใจอิรักตั้งแต่สงครามอ่าวเปอร์เซียครั้งแรกเมื่อ พ.ศ. 2533 อัลกออิดะฮ์ติดต่อกับกลุ่มมุสลิมชาวเคิร์ด Ansar al-islam ใน พ.ศ. 2542 ระหว่างการรุกรานอิรักใน พ.ศ. 2546 อัลกออิดะฮ์ให้ความสนใจเป็นพิเศษ หน่วยทหารของอัลกออิดะฮ์เริ่มวางระเบิดกองบัญชาการของสหประชาชาติและกาชาดสากล พ.ศ. 2547 ฐานที่มั่นของอัลกออิดะฮ์ในเมืองฟาลูยะห์ ถูกโจมตีและปิดล้อมด้วยกองทหารสหรัฐ แต่อัลกออิดะฮ์ยังคงโจมตีทั่วอิรัก แม้จะสูญเสียกำลังคนไปมาก ในระหว่างการเลือกตั้งในอิรัก พ.ศ. 2548 กลุ่มอัลกออิดะฮ์ออกมาประกาศความรับผิดชอบระเบิดพลีชีพ 9 ครั้งในแบกแดด
Abu Musab al-Zarqawi ทหารชาวจอร์แดนเป็นผู้จัดตั้งองค์กร "Jama'at al-Tawhid wal-Jihad" เมื่อ 17 ตุลาคม พ.ศ. 2547 และประกาศเป็นตัวแทนของอัลกออิดะฮ์ในอิรัก หลังจากเขาถูกฆ่าจากการโจมตีทางอากาศโดยสหรัฐเมื่อ 7 มิถุนายน พ.ศ. 2549 ที่ Baqubah เชื่อกันว่า Abu Ayyub al-Masri ขึ้นเป็นผู้นำอัลกออิดะฮ์ในอิรักแทน แม้ว่าการต่อสู้ของอัลกออิดะฮ์ในอิรักยังไม่ประสบผลในการขับไล่กองทหารอังกฤษและสหรัฐ รวมทั้งล้มล้างรัฐบาลของผู้นับถือนิกายชีอะฮ์ แต่ก็ได้สร้างความรุนแรงกระจายไปทั่วประเทศ
ประวัติ > อัลกออิดะฮ์ในแคชเมียร์

เมื่อ 13 กรกฎาคม พ.ศ. 2549 ชายลึกลับอ้างตัวเป็นสมาชิกอัลกออิดะฮ์โทรศัพท์ไปที่นักข่าวท้องถิ่นในศรีนคร ประกาศว่าขณะนี้อัลกออิดะฮ์เข้ามาในแคชเมียร์แล้ว เพื่อปกป้องชนกลุ่มน้อยชาวมุสลิมที่ถูกรัฐบาลอินเดียกดขี่ อย่างไรก็ตาม มีรายงานว่า กลุ่มอัลกออิดะฮ์แทรกซึมเข้ามาในบริเวณนี้ตั้งแต่ก่อนการรุกรานอัฟกานิสถานของสหรัฐ และน่าจะมีความสัมพันธ์กับกลุ่มก่อการร้ายในปากีสถาน
กิจกรรม > กิจกรรมทางอินเทอร์เน็ต

กลุ่มอัลกออิดะฮ์ใช้อินเทอร์เน็ตในการสร้างเครือข่ายและประชาสัมพันธ์ผลงาน
กิจกรรม > กิจกรรมทางการเงิน

การโอนเงินจากบัญชีของบิน ลาดินจากธนาคารแห่งชาติบาห์เรน จะถูกส่งต่อยังบัญชีผิดกฎหมายที่ไม่แสดงข้อมูลใน Clearstream ซึ่งเป็นแหล่งฟอกเงิน
กิจกรรม > ในอิสราเอล

อัลกออิดะฮ์ไม่ค่อยมีบทบาทในการต่อต้านอิสราเอล ทฤษฎีหนึ่งคือ อัลกออิดะฮ์ไม่ยอมร่วมมือกับกลุ่มนิกายชีอะฮ์ เช่น ฮิซบุลลอฮ์ ซึ่งสนับสนุนการต่อต้านอิสราเอลของปาเลสไตน์ หรือมิฉะนั้น ชาวปาเลสไตน์ไม่ต้องการต่อสู้ภายใต้หลักการของอัลกออิดะฮ์ แต่ต้องการต่อสู้ด้วยหลักการของตนเอง อัลกออิดะฮ์เคยถูกตั้งข้อสงสัยว่าน่าจะมีส่วนในการโจมตีพลเรือนอิสราเอลเมื่อ 28 พฤศจิกายน พ.ศ. 2545 ที่เคนยา เช่น การวางระเบิดโรงแรมที่มีชาวอิสราเอลเข้าพัก หรือพยายามโจมตีเครื่องบิน
แหล่งข้อมูลอื่น

การก่อการร้ายคืออะไร ? เก็บถาวร 2009-07-16 ที่ เวย์แบ็กแมชชีน จาก กรมข่าวทหารอากาศ
Jihad Watch
U.S. Dept. of Justice, Al Qaeda Training Manual.
The Pakistan Security Research Unit (PSRU) เก็บถาวร 2012-09-15 ที่ เวย์แบ็กแมชชีน
PBS FRONTLINE "Al Qaeda's New Front" January 2005
Al-Qaedaism: The Threat To Islam, The Threat To The World เก็บถาวร 2016-03-04 ที่ เวย์แบ็กแมชชีน Book Review
Al-Qaeda - fact file at Ynetnews
ความสูญเสียจากการก่อวินาศกรรม 11 กันยายน
ทหารสหรัฐในอัฟกานิสถาน
การอ้างคำพูดนอกบริบท

การอ้างคำพูดนอกบริบท (อังกฤษ: quoting out of context, contextomy, quote mining) เป็นเหตุผลวิบัติอรูปนัยโดยยกคำพูดออกมาแต่ไม่เอาบริบทคือคำพูดที่อยู่รอบๆ มาด้วย
เป็นการบิดเบือนความหมายเดิมที่ตั้งใจ
บริบทอาจจะถูกยกเว้นอย่างตั้งใจ หรือไม่ได้ตั้งใจโดยคิดว่าไม่จำเป็น 
เหตุผลวิบัตินี้ต่างกับการให้แหล่งข้อมูลผิดเพราะยังให้แหล่งข้อมูลที่ถูกต้อง
การให้เหตุผลแบบยกคำพูดนอกบริบท มักจะมีรูปแบบสองอย่างคือ
เป็นการให้เหตุผลแบบหุ่นฟาง คือยกคำพูดของฝ่ายตรงกันข้ามนอกบริบทเพื่อบิดเบือนจุดยืนของฝ่ายตรงข้าม ปกติเพื่อทำคำพูดนั้นให้เป็นเรื่องง่ายหรือสุดโต่ง เพื่อให้โต้เถียงคำพูดได้ง่าย วิธีนี้สามัญในการเมือง
เป็นการให้เหตุผลแบบอ้างผู้มีอำนาจหรือผู้เชี่ยวชาญ คือยกคำพูดของผู้มีอำนาจหรือผู้เชี่ยวชาญนอกบริบท เพื่อให้ดูเหมือนกับว่าสนับสนุนจุดยืนอะไรบางอย่าง
ตัวอย่าง

ในเยอรมนีสมัยยุคนาซี นักบรรณาธิการของหนังสือพิมพ์ชื่อเสียงฉาวโฉ่ Der Stürmer คือคุณยูลีอุส ชไตรเชอร์ ได้ตัดคำพูดต่างๆ มาจากคัมภีร์โบราณของยิวคือทาลมุด เพื่อให้ปรากฏว่าศาสนายิวสนับสนุนความละโมบ ระบบทาส และการฆ่ามนุษย์โดยเป็นพิธีทางศาสนา
โดยประสงค์จะให้ผู้อ่านผู้เป็นชนชั้นกรรมกรและนับถือศาสนาคริสต์เกลียดชังคนยิว
แม้จะไม่ค่อยทำอย่างประสงค์ร้ายสุดๆ เช่นนี้ แต่สื่อมวลชนในปัจจุบันก็ใช้วิธีนี้อย่างสามัญ 
มีงานศึกษาที่ได้แสดงแล้วว่า การแสดงจุดยืนผิดๆ เช่นนี้ มีผลคงยืนแม้หลังผู้รับฟังจะได้เห็นข้อความเดิมพร้อมกับบริบทที่ตัดออก
มีตัวอย่างอื่นๆ อีกรวมทั้ง
การโต้เถียงในเรื่องรังสรรค์นิยม-วิวัฒนาการ - ชุมชนนักวิทยาศาสตร์ใช้คำนี้กับวิธีที่นักรังสรรค์นิยมให้เหตุผลแก่ข้ออ้างว่าพระเป็นเจ้าสร้างโลก
กีฬาโปรดของพวกนักรังสรรค์นิยมก็คือ การนำคำพูดนอกบริบทมาต่อๆ กัน ที่ทำอย่างระมัดระวังและบางครั้งอย่างเชี่ยวชาญ เพื่อแสดงว่า นักวิวัฒนาการไม่มี[ทฤษฎีหรือข้อมูลความจริง]อะไรที่ได้ยอมรับหรือตกลงร่วมกัน เพื่อนร่วมอาชีพและผมทั้งขำทั้งแปลกใจ เมื่อได้อ่านคำพูดของพวกผมที่ถูกอ้างด้วยวิธีที่แสดงว่า ข้างในลึกๆ พวกผมจริงๆ เป็นนักต่อต้านวิวัฒนาการ
แพทย์ทางเลือก - หลักฐานที่สมาคมโฮมีโอพาธีบริติชได้ส่งให้แก่สภาผู้แทนราษฎรล่างของอังกฤษ ใช้ข้อสรุปของงานศึกษาทางวิทยาศาสตร์โดยใช้คำพูดนอกบริบท เพื่อสนับสนุนประสิทธิศักย์ของการรักษาด้วยโฮมีโอพาธี เช่น ข้อสรุปของงานศึกษาหนึ่งถูกนำไประบุว่า "มีหลักฐานบ้างว่าการรักษาด้วยโฮมีโอพาธีมีประสิทธิผลดีกว่ายาหลอก" โดยไม่รวมคำพูดบริบทที่มีข้อยกเว้นดังนี้ว่า "แต่หลักฐานนี้มีกำลังน้อยเพราะวิธีการในงานทดลองมีคุณภาพต่ำ การทดลองที่มีคุณภาพทางวิธีการที่ดี มีโอกาสแสดงผลลบยิ่งกว่างานศึกษาคุณภาพต่ำ"
ดูเพิ่ม

เหตุผลวิบัติโดยหลักฐานไม่สมบูรณ์
ความจริงครึ่งเดียว
เชิงอรรถและอ้างอิง

↑  Engel, S. Morris (1994). With Good Reason. New York, NY: St. Martin's Press. p. 106-7. ISBN 978-0-312-08479-0.
↑  Curtis, Gary (1981-03-26). "Logical Fallacy: Quoting Out of Context". Logical Fallacies. เก็บจากแหล่งเดิมเมื่อ 2023-10-30. สืบค้นเมื่อ 2023-12-06.
↑  Mayer, Milton (1966-05-19). They Thought They Were Free. Chicago (Ill.): University of Chicago Press. ISBN 978-0-226-51192-4.
↑  
McGlone, M.S. (2005a). "Quoted out of context: Contextomy and its consequences". Journal of Communication. 55 (2): 330–346. doi:10.1111/j.1460-2466.2005.tb02675.x.
↑  
McGlone, Matthew S. (2005b). "Contextomy: the art of quoting out of context". Media, Culture & Society. 27 (4): 511–522. doi:10.1177/0163443705053974. ISSN 0163-4437.
↑  Forrest, Barbara; Paul R. Gross (2004). Creationism's Trojan Horse: The Wedge of Intelligent Design. Oxford: Oxford University Press. p. 7. ISBN 0-19-515742-7. สืบค้นเมื่อ 2007-03-09. In the face of the extraordinary and often highly practical twentieth-century progress of the life sciences under the unifying concepts of evolution, [creationist] "science" consists of quote-mining—minute searching of the biological literature—including outdated literature—for minor slips and inconsistencies and for polemically promising examples of internal arguments. These internal disagreements, fundamental to the working of all natural science, are then presented dramatically to lay audiences as evidence of the fraudulence and impending collapse of "Darwinism."
↑  "The Counter-creationism Handbook", Mark Isaak, p. 14
↑  Quote-Mining Comes to Ohio เก็บถาวร 2007-10-03 ที่ เวย์แบ็กแมชชีน, Glenn Branch
↑  Dobzhansky, Theodosius (March 1973), "Nothing in Biology Makes Sense Except in the Light of Evolution", American Biology Teacher, 35 (3): 125–129, doi:10.2307/4444260, JSTOR 4444260, S2CID 207358177 ; reprinted in Zetterberg, J. Peter, บ.ก. (1983), Evolution versus Creationism, Phoenix, Arizona: ORYX Press
↑  "My Response to the British Homeopathic Association", Martin Robbins, The Lay Scientist, February 9, 2010
แหล่งข้อมูลอื่น

Boller, Paul F. Jr. (1967). Quotemanship: The Use and Abuse of Quotations for Polemical and Other Purposes. Southern Methodist University Press. ISBN 978-1-161-40918-5.
พระเจ้าจักกายแมง

พระเจ้าจักกายแมง (พม่า: ဘကြီးတော် บะจี้ดอ หรือ စစ်ကိုင်းမင်း ซะไก้ง์มี่น) เป็นพระมหากษัตริย์พระองค์ที่ 7 แห่งราชวงศ์โก้นบอง มีนโยบายขยายอำนาจเข้าไปในแคว้นอัสสัมและมณีปุระ ทำให้มีปัญหากับอังกฤษ และนำไปสู่การเกิดสงครามอังกฤษ–พม่าครั้งที่หนึ่ง
การขึ้นครองราชย์

พระเจ้าจักกายแมงประสูติเมื่อ 23 กรกฎาคม พ.ศ. 2327 เป็นพระราชนัดดาของพระเจ้าปดุง โดยเป็นพระราชโอรสของตะโดเมงสอพระโอรสองค์โตของพระเจ้าปดุงที่ได้เป็นรัชทายาท เมื่อพระราชบิดาของพระองค์สวรรคตเมื่อ พ.ศ. 2351 พระเจ้าปดุงจึงแต่งตั้งพระเจ้าจักกายแมงซึ่งในขณะนั้นดำรงตำแหน่งเจ้าชายแห่งซะไกง์หรือ ซะไก้ง์มี่น ขึ้นเป็นรัชทายาทแทน
เมื่อพระเจ้าปดุงเสด็จสวรรคตเมื่อ พ.ศ. 2362 พระเจ้าจักกายแมงจึงขึ้นครองราชสมบัติแทนเมื่อ 5 มิถุนายน พ.ศ. 2362 ในขณะที่มีพระชนม์ 35 พรรษา พระองค์มีอัธยาศัยอ่อนโยนและมีความอ่อนแอด้วย ทำให้พระมเหสีคือพระนางแมนุ และพี่ชายของนางคือมี่นต้าจี้ สามารถกุมอำนาจอยู่เบื้องหลังราชบัลลังก์ หลังจากครองราชย์สมบัติได้ไม่นาน เจ้าชายตองอูและเจ้าชายแปรซึ่งเป็นพระราชโอรสองค์รองของพระเจ้าปดุงก่อกบฏ พระเจ้าจักกายแมงทรงเป็นฝ่ายชนะ จับผู้ก่อกบฏและบริวารประหารชีวิต หลังจากนั้น ใน พ.ศ. 2366 พระองค์ทรงย้ายเมืองหลวงจากเมืองอมรปุระกลับมาที่เมืองอังวะ
สงครามกับอังกฤษ

พระองค์มีนโยบายแผ่อำนาจเข้าไปในแคว้นอัสสัมและมณีปุระ โดยยกทัพเข้าไปในมณีปุระเมื่อเดือนตุลาคม พ.ศ. 2362 เพราะไม่มาเข้าเฝ้าพระองค์ในงานพระบรมราชาภิเษก เจ้าผู้ครองแคว้นมณีปุระจึงหนีเข้าไปในแคว้นกระแซและขับไล่เจ้าผู้ครองแคว้นออกไป เจ้าผู้ครองแคว้นกระแซจึงหนีเข้าไปในแคว้นชยันตียา และขอความช่วยเหลือจากอังกฤษ อังกฤษจึงผนวกแคว้นกระแซและชยันตียาใน พ.ศ. 2363
พระเจ้าจักกายแมงทรงให้มหาพันธุละนำกองทัพไปโจมตีอัสสัมใน พ.ศ. 2364 เพราะพระเจ้าจันทรกานต์ สิงห์ หันไปขอความช่วยเหลือจากอังกฤษ พม่าจึงยกเข้าไปยึดอัสสัมได้สำเร็จใน พ.ศ. 2365 ต่อมา พม่าเชื่อว่านักล่าช้างที่รับจ้างบริษัทอินเดียตะวันออกของอังกฤษได้ออกจากจิตตะกองเข้ามาในแคว้นยะไข่ของพม่า กองทัพพม่าจึงข้ามแม่น้ำนาฟไปตามล่านักล่าช้าง และเข้าไปยึดเกาะศาหปรีที่ปากแม่น้ำในเดือนกันยายน พ.ศ. 2366 แต่อังกฤษก็ยึดคืนมาได้ พม่าจึงยกทัพเข้าไปตีจิตตะกองและแคว้นกระแซ แต่แพ้อังกฤษจึงต้องถอยมาที่มณีปุระ ในที่สุดอังกฤษจึงประกาศสงครามกับพม่าเมื่อ 5 มีนาคม พ.ศ. 2366
กองทัพของพม่าบุกเข้ายึดจิตตะกองได้ แต่อังกฤษก็เข้ายึดพม่าทางภาคใต้รวมทั้งย่างกุ้งได้ มหาพันธุละถอนทัพจากจิตตะกองมารบกับอังกฤษที่ย่างกุ้ง และถูกปืนเสียชีวิตเมื่อ 1 เมษายน พ.ศ. 2368 กองทัพพม่าจึงแตกพ่ายไป อังกฤษเข้ายึดเมืองแปร สิเรียม เมาะตะมะ เย่ ทวาย และมะริด รวมทั้งยะไข่ เจ้าชายสารวดี พระอนุชาของพระเจ้าจักกายแมง กราบทูลขอให้พระเจ้าจักกายแมงเจรจาสงบศึกกับอังกฤษ แต่พระนางแมนุและมี่นต้าจี้ไม่เห็นด้วย การรบจึงดำเนินต่อไปจนเสียทหารไปอีกราว 20,000 คน พระเจ้าจักกายแมงจึงยอมแพ้ และต้องยกอัสสัม ยะไข่ มณีปุระ และตะนาวศรี ให้อังกฤษ ตอนแรกพม่าไม่ยินยอม อังกฤษจึงยกทัพบุกต่อไปถึงเมืองรานตะโบ พม่าจึงต้องยอมทำสนธิสัญญารานตะโบยกดินแดนให้ตามที่อังกฤษต้องการ ความพ่ายแพ้ครั้งนี้เป็นการปราชัยครั้งสำคัญของราชวงศ์โก้นบอง
ความวุ่นวายปลายรัชกาล

พระเจ้าจักกายแมงสะเทือนพระทัย จนกระทั่ง พ.ศ. 2374 พระองค์เริ่มมีพระอาการทางประสาท จนพระอาการกำเริบ ไม่อาจว่าราชการได้ จน พ.ศ. 2380 จนมีการเคลื่อนไหวของกลุ่มเจ้านายและขุนนางพม่าเพื่อแย่งชิงอำนาจ พระนางแมนุกับมี่นต้าจี้ต้องการกำจัดเจ้าฟ้าแห่งสารวดี และจะยกพระราชโอรสของพระเจ้าจักกายแมง คือเจ้าชายญองยาน ขึ้นเป็นพระเจ้าแผ่นดิน เจ้าฟ้าแห่งสารวดีจึงเสด็จหนีไปรวบรวมผู้คน กลับมายึดอำนาจ ปลดพระเจ้าจักกายแมงลงจากราชบัลลังก์เมื่อ 15 เมษายน พ.ศ. 2380 และขึ้นครองราชสมบัติแทน ในพงศาวดารไทยเรียกพระองค์ว่าพระเจ้าแสรกแมง
หลังจากขึ้นครองราชสมบัติแล้ว พระเจ้าแสรกแมงประหารชีวิตพระนางแมนุ มี่นต้าจี้ และเจ้าชายญองยาน ส่วนพระเจ้าจักกายแมงถูกกักบริเวณไว้ ต่อมามีขุนนางพม่าจะพยายามนำพระเจ้าจักกายแมงกลับมาครองราชย์ พระเจ้าพระเจ้าแสรกแมงจึงสั่งให้คุมขังพระเจ้าจักกายแมงไว้อย่างแข็งแรงกว่าเดิม จนพระองค์เสด็จสวรรคตเมื่อ 15 ตุลาคม พ.ศ. 2389 ส่วนพระเจ้าแสรกแมงก็มีพระสติวิปลาสและถูกพระโอรสควบคุมตัวไว้ตั้งแต่ พ.ศ. 2385 และสวรรคตในปี พ.ศ. 2389 หลังพระเจ้าจักกายแมงไม่กี่เดือน
ในวัฒนธรรมสมัยนิยม

มีนักแสดงผู้รับบท พระเจ้าจักกายแมง ได้แก่
แรม วรธรรม จากละครเรื่อง เพลิงพระนาง (2539)
ทองขาว ภัทรโชคชัย จากละครเรื่อง เพลิงพระนาง (2560)
อะเลคซันดร์ รุตสคอย

| อะเลคซันดร์ รุตสคอย |
| --- | --- |
Александр Руцкой
อะเลคซันดร์ รุตสคอย ในปีพ.ศ. 2536

รักษาการประธานาธิบดีรัสเซีย
ดำรงตำแหน่ง 22 กันยายน พ.ศ. 2536 – 4 ตุลาคม พ.ศ. 2536ดำรงตำแหน่งร่วมกับ บอริส เยลต์ซิน (โดยพฤตินัย)
ก่อนหน้า: บอริส เยลต์ซิน
ถัดไป: บอริส เยลต์ซิน
รองประธานาธิบดีรัสเซีย
ดำรงตำแหน่ง 10 กรกฎาคม พ.ศ. 2534 – 4 ตุลาคม พ.ศ. 2536
ประธานาธิบดี: บอริส เยลต์ซิน
ก่อนหน้า: ตั้งตำแหน่งใหม่
ถัดไป: ตำแหน่งถูกยกเลิก
 
ข้อมูลส่วนบุคคล
เกิด: 16 กันยายน พ.ศ. 2490 (77 ปี) พรอสกูริฟ, โซเวียตยูเครน  สหภาพโซเวียต
สัญชาติ:  โซเวียต (2490–2534)  รัสเซีย (2534–ปัจจุบัน) 
ศาสนา: ออร์โธดอกซ์รัสเซีย
พรรคการเมือง: อะจัสรัสเซีย
คู่สมรส: เนลี โซโลทุคิน (หย่า)   ลุดมิดลา โนวิโควา (หย่า)   อิรินา โพโพวา
บุตร: ดมิตรี   อะเลคซันดร์   โรสทิสลาฟ   แคทเธอรีน
รางวัล: วีรชนแห่งสหภาพโซเวียต (2531)
ยศที่ได้รับการแต่งตั้ง
สังกัด: กองทัพอากาศโซเวียต
ประจำการ: 2514–2536
ยศ: นาวาอากาศเอก
ผ่านศึก: สงครามโซเวียตในอัฟกานิสถาน
บอริส เยลต์ซิน ไล่ รุตสคอย ออกจากกองทัพหลังจากชัยชนะของเขาในรัฐประหาร พ.ศ. 2536

อะเลคซันดร์ วลาดิมิโรวิช รุตสคอย (รัสเซีย: Алекса́ндр Влади́мирович Руцко́й) (เกิด 16 กันยายน พ.ศ. 2490) เป็นนักการเมืองรัสเซียและอดีตนายทหารโซเวียต รุตสคอยเป็นบุคคลเดียวที่ได้ดำรงตำแหน่งรองประธานาธิบดีรัสเซีย ซึ่งตำแหน่งนี้ถูกยกเลิกหลังวิกฤตการณ์รัฐธรรมนูญรัสเซีย พ.ศ. 2536 ตั้งแต่10 กรกฎาคม พ.ศ. 2534 ถึง 4 ตุลาคม พ.ศ. 2536 และเป็นผู้ว่าการของแคว้นปกครองตนเองเคิร์สต์ จากปีพ.ศ. 2539 ถึงปี พ.ศ. 2543 ในช่วงระหว่างวิกฤตการณ์รัฐธรรมนูญรัสเซีย พ.ศ. 2536 เขาได้รับการแต่งตั้งให้ รักษาการประธานาธิบดีรัสเซีย ในการต่อสู้กับบอริส เยลต์ซิน
ชีวิตในวัยเด็กและอาชีพ

อะเลคซันดร์ รุตสคอย เกิดที่ พรอสกูริฟ สาธารณรัฐสังคมนิยมโซเวียตยูเครน สหภาพโซเวียต (ปัจจุบันคือ คเมลนีทสกี ยูเครน) รุตสคอยจบการศึกษาจากโรงเรียนมัธยมกองทัพอากาศในบาร์นาอูล (2514) และวิทยาลัยกองทัพอากาศกาการินในมอสโก (2523) เขามียศนาวาอากาศเอกเมื่อเขาถูกส่งไปยังสงครามโซเวียตในอัฟกานิสถาน เขาได้รับคำสั่งให้เป็นทหารโจมตีทางอากาศ เขาถูกยิงสองครั้งในช่วงสงคราม แต่ก็รอดมาได้อย่างปลอดภัยทั้งสองครั้ง เขาถูกขังเป็นเชลยศึกอยู่ในเวลาสั้น ๆ ในปากีสถาน หลังจากที่เครื่องบินของเขาเข้ามาในน่านฟ้าของปากีสถานและถูกยิงหลายนัด สถานการณ์บังคับให้เขาดีดตัวออกจากเครื่องและถูกจับบนพื้นดินโดยชาวบ้าน สำหรับความกล้าหาญของเขาในปีพ.ศ. 2531 เขาได้รับเครื่องอิสริยากรณ์วีรชนแห่งสหภาพโซเวียต เขาได้รับเลือกโดย บอริส เยลต์ซิน ที่จะเป็นรองประธานาธิบดีในการเลือกตั้งประธานาธิบดีรัสเซีย พ.ศ. 2534
รุตสคอย เป็นรองประธานาธิบดีของรัสเซีย10 กรกฎาคม พ.ศ. 2534 – 4 ตุลาคม พ.ศ. 2536 ในฐานะรองประธานเขาเรียกร้องให้ปลดปล่อยทรานส์นิสเตรียและแหลมไครเมียให้เป็นอิสระจากมอลโดวาและยูเครนตามลำดับ และโทรศัพท์คุยกับผู้นำของจอร์เจีย เอดูอาร์ด เชวาร์ดนัดเซ ขู่ว่าจะระเบิดทบิลิซีในช่วงสงครามในเซาท์ออสซีเชีย
วิกฤตการณ์รัฐธรรมนูญรัสเซีย พ.ศ. 2536

บทความหลัก: วิกฤตการณ์รัฐธรรมนูญรัสเซีย พ.ศ. 2536
รุตสคอยทำงานโดยให้ความร่วมมือกับเยลต์ซินเป็นอย่างดี จนกระทั่งหลังจากสิ้นปี พ.ศ. 2535 รุตสคอยเริ่มประกาศความขัดแย้งกับประธานาธิบดีอย่างเปิดเผย ในแง่ของเศรษฐกิจและนโยบายต่างประเทศและกล่าวหาว่าเจ้าหน้าที่รัฐบาลรัสเซียมีการทุจริต ขัดแย้งกับเยลต์ซินอย่างชัดเจนโดยเฉพาะอย่างยิ่งในช่วงวิกฤตมีนาคม พ.ศ. 2536 เมื่อสภาประชาชนแห่งรัสเซียพยายามการขับเยลต์ซินจากตำแหน่งประธานาธิบดีแต่ไม่ประสบความสำเร็จ ในช่วงหลายเดือนต่อมา รุตสคอยเองก็ถูกกล่าวหาว่ามีการทุจริตโดยเจ้าหน้าที่ของรัฐบาลของเยลต์ซิน วันที่ 1 กันยายน พ.ศ. 2536 ประธานาธิบดีบอริส เยลต์ซินปลดรุตสคอยออกจากตำแหน่งรองประธานาธิบดีเนื่องจากการถูกกล่าวหาว่าทุจริต ต่อมาศาลรัฐธรรมนูญรัสเซีย ได้ประกาศว่ากฤษฎีกาของเยลต์ซินจะมีผลเป็นรัฐธรรมนูญ
วันที่ 21 กันยายน พ.ศ. 2536 ประธานาธิบดีเยลต์ซินมุ่งยุบสภาโซเวียตสูงสุด ซึ่งขัดแย้งโดยตรงตามมาตราของรัฐธรรมนูญของสหพันธ์สาธารณรัฐสังคมนิยมโซเวียตรัสเซีย พ.ศ. 2521 เช่น:
มาตรา 121-6. อำนาจของประธานาธิบดีแห่งสหภาพโซเวียต ไม่สามารถใช้ในการเปลี่ยนองค์กรระดับชาติและสถานะของสหภาพโซเวียต เพื่อยุบหรือเข้าไปยุ่งเกี่ยวกับการทำงานขององค์กรที่ได้รับการเลือกตั้งใด ๆ ของอำนาจรัฐ ในกรณีนี้อำนาจของเขาหมดลงทันที
ในคืนวันที่ 21-22 กันยายน พ.ศ. 2536 รุตสคอยมาถึงรัฐสภารัสเซียและเมื่อเวลา 00:22 สันนิษฐานว่าอำนาจของ รักษาการประธานาธิบดีรัสเซีย เพื่อให้สอดคล้องกับบทความข้างต้น เขาได้สาบานตนเป็นประธานาธิบดีและกล่าวว่า ".. ข้าพเจ้ากำลังสละอำนาจของประธานาธิบดีและกฤษฎีกาต่อต้านรัฐธรรมนูญของประธานาธิบดีเยลต์ซินเป็นโมฆะ" ประธานาธิบดีเฉพาะกาล รุตสคอย แม้ว่ารัฐธรรมนูญก็ไม่เคยได้รับการยอมรับประเทศรัสเซีย หลังจากที่ความขัดแย้งนานสองสัปดาห์และความรุนแรงปะทุบนท้องถนนของกรุงมอสโกเมื่อวันที่ 4 ตุลาคม พ.ศ. 2536 อาคารรัฐสภาถูกยึดครองโดยกองกำลังทหารเยลต์ซิน รุตสคอยและผู้สนับสนุนของเขาถูกจับกุมและตั้งข้อหากับองค์กรก่อความไม่สงบ ในวันเดียวกันนั้นเยลต์ซินไล่ รุตสคอยออกจากฐานะรองประธานาธิบดีอย่างเป็นทางการและปลดเขาจากกองกำลังทหาร รุตสคอยถูกขังอยู่ในมอสโกคุกเลโฟร์โตโว จนถึง 26 กุมภาพันธ์ พ.ศ. 2537 เมื่อเขาและคนอื่น ๆ ในวิกฤตการณ์เดือนสิงหาคม พ.ศ. 2534 และวิกฤตการณ์เดือนตุลาคม พ.ศ. 2536 ได้รับการนิรโทษกรรมโดยสภาดูมาใหม่
หลังจากนั้นไม่นาน รุตสคอยก่อตั้งพรรคชาตินิยม ประชานิยม ชื่อพรรคเดอร์ซาวา (รัสเซีย: Держава) ซึ่งล้มเหลวในการเลือกตั้งสภาดูมาของปี พ.ศ. 2538 ได้คะแนนประมาณ 2.5% ของคะแนนเลิอกตั้งและทำให้ไม่ผ่านเกณฑ์ 5% เขาจึงตัดสินใจที่จะไม่สมัครเพื่อชิงตำแหน่งประธานาธิบดีในช่วงฤดูร้อนของปี พ.ศ. 2539 แต่ก็สมัครชิงตำแหน่งของผู้ปกครองของบ้านเกิดของเขาที่แคว้นปกครองตนเองเคิร์สก์ ในฤดูใบไม้ร่วงของปีเดียวกัน เป็นผู้สมัครที่ร่วมกันจากคอมมิวนิสต์และ "กองกำลังรักชาติ" เขาถูกตัดสิทธิ์จากการเลือกตั้ง แต่ได้รับอนุญาตให้ดำเนินการโดยศาลฎีการัสเซีย เพียงไม่กี่วันก่อนการเลือกตั้งซึ่งเขาได้รับคะแนนในการเลือกตั้งที่มีประมาณ 76% ของการออกเสียงลงคะแนน จนถึงวันนี้เขาก็ยังคงทำงานอยู่ในการเมืองรัสเซีย
แหล่งข้อมูลอื่น

About Rutskoy's Derzhava movement
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST  ISNI  VIAF  เวิลด์แคต 
ประจำชาติ:  เยอรมนี  อิสราเอล  สหรัฐ  เนเธอร์แลนด์ 
อื่น ๆ:  IdRef 
| ด ค กประธานาธิบดีรัสเซีย |
| --- | --- | --- |
|  บอริส เยลต์ซิน  อะเลคซันดร์ รุตสคอย (รักษาการ)  วลาดีมีร์ ปูติน  ดมีตรี เมดเวเดฟ  วลาดีมีร์ ปูติน  |  บอริส เยลต์ซิน  อะเลคซันดร์ รุตสคอย (รักษาการ)  วลาดีมีร์ ปูติน  ดมีตรี เมดเวเดฟ  วลาดีมีร์ ปูติน  |  |
รุตสคอยและปูตินในเดือนพฤษภาคม พ.ศ. 2543
แอบู แบกร์ แอล-รอซี

| แอบู แบกร์ แอล-รอซี |
| --- | --- |
รูปปั้นของแอลรอซีในศาลาปราชญ์ในเวียนนา
เกิด: ค.ศ. 864 หรือ 865 ฮิจเราะห์ศักราช 250 หรือ 251 ราย (อิหร่าน)
เสียชีวิต: 925 (อายุ 60–61) CE or 935 (อายุ 70–71) CE 313 or 323 AH ราย (อิหร่าน)

ยุค: ยุคทองของอิสลาม
ความสนใจหลัก: แพทยศาสตร์, ปรัชญา, วิชาแปรธาตุ, การวิจารณ์ศาสนา
 
แอบู แบกร์ แอล-รอซี (อักษรโรมัน: Abū Bakr al-Rāzī; ชื่อเต็ม: أبو بکر محمد بن زکریاء الرازي, Abū Bakr Muḥammad bin Zakariyyāʾ al-Rāzī) ป. ค.ศ. 864 หรือ 865–925 หรือ 935, หรือมักเรียกว่า แอลรอซี หรือชื่อละติน ราซีส (อักษรละติน: Rhazes หรือ Rhasis) เป็นนักศิลปวิทยาการชาวเปอร์เซีย ผู้รู้ด้านแพทยศาสตร์, ปรัชญา และ วิชาเล่นแร่แปลธาตุ มีชีวิตอยู่ในสมัยยุคทองของอิสลาม รอซีได้รับการยอมรับให้เป็นหนึ่งในบุคคลที่มีความสำคัญที่สุดในประวัติศาสตร์การแพทย์ นอกจากนี้ยังมีผลงานเชียนในสาขาวิชาตรรกศาสตร์, ดาราศาสตร์ และ ไวยากรณ์ และเป็นที่รู้จักจากงานเขียนวิพากษ์ศาสนา โดยเฉพาะในประเด็นการเป็นผู้ส่งสาร และ การเปิดผยบางสิ่งจากพระเจ้าแก่มนุษย์
แอลรอซีเป็นบุคคลแรก ๆ ที่ใช้หลักของการแพทย์เชิงทดลอง รวมถึงยังประกอบวิชาชีพเป็นหัวหน้าแพทย์ทั้งในแบกแดด และใน ราย ในฐานะอาจารย์แพทย์ เขายังได้สอนศิษย์จากทุกภูมิหลังและทุกความสนใจ และทุ่มเทให้กับการสอนไม่ว่าศิษย์จะยากดีมีจนเช่นไร ในบรรดาผลงานในสาขาแพทยศาสตร์ของเขา เขาเป็นคนแรกที่ระบุการแยกลักษณะทางคลินิกระหว่างฝีดาษ และ หัด ได้ รวมถึงยังเสนอแนวทางการรักษาฝีดาษไว้เช่นกัน
งานเขียนและแนวคิดทางการแพทย์ของเขาถูกนำไปแปลและกลายมาเป็นที่รู้จักในบรรดาแพทย์ยุคกลางของยุโรป งานของเขามีอิทธิพลมากต่อวงการแพทยศาสตร์ศึกษาของโลกตะวันตกละตินในเวบานั้น บางบทจากงานเขียนเล่ม Al-Mansuri ได้แก่บท "ว่าด้วยศัลยศาสตร์" และ "เล่มทั่วไปสำหรับการรักษา" กลายมาเป็นส่วนหนึ่งของการศึกษาแพทยศาสตร์ในมหาวิทยาลัยของตะวันตก Edward Granville Browne ยกย่องให้เขาเป็น "น่าจะเป็นแพทย์มุสลิมที่ยิ่งใหญ่ที่สุด และเป็นต้นฉบับที่สุด และหนึ่งในนักเขียนที่ผลงานเขียนมีอิทธิพลเยอะที่สุด" นอกจากนี้ เขายังได้รับการเรียกว่าเป็น "บิดาแห่งกุมารเวชศาสตร์" รวมถึงยังมีบทบาทมากต่อแพทยศาสตร์ในสาขาสูติศาสตร์ และ จักษุวิทยา หนึ่งในผลงานสำคัญของเขาคือเป็นแพทย์คนแรกที่พบและบรรยายถึงการตอบสนองของรูม่านตาต่อแสงไฟ
นกแบล็กเบิร์ด

| นกแบล็กเบิร์ด |
| --- | --- |

เพศผู้โตเต็มวัย เสียงร้องไฟล์:Turdus merula - Common Blackbird XC123548.ogg
สถานะการอนุรักษ์
 ความเสี่ยงต่ำ  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Aves
อันดับ:: Passeriformes
วงศ์:: Turdidae
สกุล:: Turdus
สปีชีส์:: T.  merula
ชื่อทวินาม
Turdus merula Linnaeus, 1758


แผนที่แสดงเขตกระจายพันธุ์
Turdus merula merula
นกเดินดงสีดำ หรือ นกแบล็กเบิร์ด (อังกฤษ: Blackbird;  ชื่อวิทยาศาสตร์: Turdus merula) เป็นนกชนิดหนึ่ง ในวงศ์นกเดินดง (Turdidae) พบได้ทั่วไปในทวีปยุโรปและเอเชีย  มักอาศัยอยู่ในพื้นที่ ๆ ที่เป็นป่าโปร่ง, พื้นที่เกษตรกรรม และพื้นที่เปิดโล่งต่าง ๆ ที่ราบถึงความสูง 950 เมตร
นกตัวผู้มีขนาดใหญ่ ปากและหนังรอบตาสีเหลือง ขนลำตัวดำทั้งหมด แข้งและตีนเหลือง นกตัวเมียมีปากสีเหลืองหรือเหลืองแกมน้ำตาล ปลายอาจมีสีดำ ขนลำตัวน้ำตาลดำ คอน้ำตาลอ่อนมีลายขีดจาง ๆ
มีความยาวลำตัว 23.5 - 29 เซนติเมตร อายุเฉลี่ยของนกเดินดงสีดำคือ 2.4 ปีและนกเดินดงสีดำที่อายุยืนที่สุดที่เคยมีการค้นพบคือ 20 ปี
สำหรับในประเทศไทย ถือเป็นนกที่หายากมาก
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ นกแบล็กเบิร์ด
ข้อมูลที่เกี่ยวข้องกับ นกแบล็กเบิร์ด ที่วิกิสปีชีส์
| --- | --- |
การแยกแยะหน่วยอนุกรมวิธาน:  Wikidata: Q25234  Wikispecies: Turdus merula  ABA: eurbla  ADW: Turdus_merula  Avibase: 6D7A9C93AD1830EB  BioLib: 8883  BirdLife: 103888106  BOLD: 9563  BTO: BLABI  eBird: eurbla  EoL: 45510215  EPPO: TURDME  Fauna Europaea: 97226  Fossilworks: 365958  GBIF: 2490719  iNaturalist: 12716  IRMNG: 11164632  ITIS: 179757  IUCN: 103888106  NBN: NHMSYS0000530674  NCBI: 9187  NZOR: 2c4ddf57-35cb-46bc-8710-602cccc3dec2  WoRMS: 558602  Xeno-canto: Turdus-merula  ZooBank: 40B40163-936A-4075-8D36-96F6E2DD3334 
| --- | --- |
ฐานข้อมูลการควบคุมรายการหลักฐาน: ประจำชาติ :  เยอรมนี  อิสราเอล  สหรัฐ
การเมืองสายกลางมูลวิวัติ

การเมืองสายกลางมูลวิวัติ (อังกฤษ: Radical centrism, Radical center, Radical centre หรือ Radical middle) เป็นแนวคิดที่เกิดขึ้นในโลกตะวันตกในช่วงปลายคริสต์ศตวรรษที่ 20 ในตอนแรกมีการกำหนดไว้หลายวิธี แต่ในตอนต้นของคริสต์ศตวรรษที่ 21 ตำราทางรัฐศาสตร์จำนวนมากทำให้มีการพัฒนามากขึ้น
การเมืองมูลวิวัติ ในที่นี้หมายถึง ความเต็มใจในส่วนของสายกลางที่มีคติมูลวิวัติที่สุดที่จะเรียกร้องให้มีการปฏิรูปสถาบัน การเมืองสายกลาง หมายถึงความเชื่อที่ว่า การแก้ปัญหาของแท้ต้องการสัจนิยมและปฏิบัตินิยม ไม่ใช่แค่ความเพ้อฝันและอารมณ์ ข้อความมูลวิวัติข้อความหนึ่งให้นิยามการเมืองสายกลางมูลวิวัติว่า "อุดมคติที่ปราศจากภาพลวงตา" วลีที่มีพื้นเพมาจาก จอห์น เอฟ. เคนเนดี
การเมืองสายกลางมูลวิวัติได้ยืมความคิดจากฝ่ายซ้ายและฝ่ายขวา มักจะหลอมรวมเข้าด้วยกัน ส่วนใหญ่สนับสนุนการแก้ปัญหาสังคมด้วยกลไกเศรษฐกิจแบบตลาด ด้วยการกำกับดูแลของรัฐบาลที่เข้มแข็งเพื่อประโยชน์สาธารณะ มีการสนับสนุนสำหรับการมีส่วนร่วมในระดับโลกที่เพิ่มขึ้นและการเติบโตของชนชั้นกลางที่มีอำนาจในประเทศกำลังพัฒนา กลุ่มมูลวิวัติหลายคนทำงานในพรรคการเมืองใหญ่ แต่พวกเขาก็สนับสนุนนักการเมืองอิสระหรือความคิดริเริ่มและผู้สมัครของบุคคลที่สาม
ข้อวิจารณ์ทั่วไปอย่างหนึ่งเกี่ยวกับการยึดอำนาจแบบมูลวิวัติคือนโยบายของตนแตกต่างจากนโยบายการเมืองสายกลางทั่วไปเพียงเล็กน้อยเท่านั้น ผู้สังเกตการณ์บางคนมองว่าการเมืองสายกลางมูลวิวัติเป็นหลักในการกระตุ้นการสนทนาและความคิดใหม่ในหมู่ผู้คนและกลุ่มต่างขั้ว
แหล่งข้อมูลอื่น > องค์กร

Cape York Institute – Australian think tank
Demos – U.K. think tank
New America – U.S. think tank
No Labels – U.S. political group
Search for Common Ground – global dialogues
แหล่งข้อมูลอื่น > เว็บไซต์แสดงความคิดเห็น

John Avlon: Featured Columns เก็บถาวร 2023-06-05 ที่ เวย์แบ็กแมชชีน – จอห์น แอวลอน
Matt Miller: The Archives – แมตต์ มิลเลอร์
Michael Lind articles – ไมเคิล ลินด์
Radical Middle Newsletter – มาร์ก ซาติน